Балачак чоры – үзе кабатланмас дөнья.
Үзенчә матур, үзенчә серле бу дөньяда тормышыбыз дәвамчылары – яңа шәхесләр тернәкләнә. Шытып чыккан яшь үсенте сыман нәниләребезгә дә якты кояш “игелекле туфрак” кирәк.
Татар теле – искиткеч бай, матур, камил тел. Балаларны татар теленә сөйләшергә, аңлашырга өйрәтү – дәвамлы эш. Ул тәрбиячедән зур тырышлык, иҗади хезмәт таләп итә. Бу мөһим эш уңай нәтиҗәләр бирсен өчен күп эзләнергә, эшчәнлекләрне кызыклы уздырырга кирәк. Моны гамәлгә ашыру максатыннан төрле эш алымнарын кулланып карарга туры килә. Бүгенге көндә Татарстан Республикасының телләр турында законына таянып, балаларны татар теленә өйрәтү Борһанова Р.А.ның программасына нигезләнеп алып барыла. Ләкин бу, шушы программаларга гына ябышып ятарга дигән сүз түгел, һәр тәрбияче иҗади эшләргә, яңа алымнар эзләргә, шәхси лабораториясен төрле кызыклы табышлар белән тулыландырырга, һөнәри осталыгын арттырырга тиеш. Менә без хәзер уку елы башында һәр балага диагностик карта тутырабыз. Бу безнең укыту эшендә бик отышлы була. Тәрбияче карта ярдәмендә һәр баланың тел белән кызыксынуын, сөйләмен, сүз байлыгын, авазларны әйтә белү – белмәвен ачыклый ала. Шушы нәтиҗәләргә таянып һәм балаларның үзләштерү сәләтләрен исәпкә алып, тәрбияче татар телен өйрәтү өчен үз программасын яисә эш планын төзесә, эшчәнлекләрне оештыру күпкә җиңелрәк һәм кызыклырак була. Эшчәнлекләрдә күбрәк кызыклы уеннар уйнау, әкият, шигырь, җырлар өйрәнү, уенчыклар ярдәмендә кечкенә әкиятләр уйнап күрсәтү, диалоглар төзү, күрсәтмә әсбаплар, пиктограммалар, техник чараларны күпләп куллану, татар телен үзләштерүгә сизелерлек нәтиҗә бирә. Гомумән эшчәнлекләрне уен рәвешендә уздыру балаларда татар теленә булган кызыксынуны икеләтә арттыра.
Эшчәнлекләрдә балаларга авазларны дөрес әйтергә өйрәтү – төп эшләрнең берсе. Балалар татар теленең авазларын әйткәндә кайбер хаталар җибәрәләр. Боларга түбәндәгеләр керә:
а) Аерым авазларны дөрес әйтмәү. Мәсәлән: Ң авазын – миңа сүзен – мина дип, сина дип әйтәләр.
б) Сүздәге аваз һәм иҗекләрнең урынын үзгәртү яки төшереп калдыру. Мәсәлән: Мин кибет барам. Алсу су бара.
в) Ашыгып сөйләү сәбәпле авазларның артикуляциясенең зәгыйфлеге.
г) Баланың сөйләм сулышындагы кимчелекләр: өстен-өстен генә, еш-еш һәм тавышлы итеп, паузасыз тын алу.
Кайбер бала, дөрес әйтә алмавыннан куркып, тәрбияче артыннан авазны бөтенләй кабатламаска мөмкин. Ә инде телне өйрәтү эше уен рәвешендә оештырыла икән, уен белән мавыгып киткән сабый үзенең кызыксынуын яисә курку – каушавын онытып җибәрә, иптәшләре белән авазларны кабатлый.
Мәсәлән: “Ә” авазын өйрәнгәндә “Гаилә чәчәге” уены отышлы. Шундагы рәсемнәргә карап балалар “ә” авазын дөрес әйтергә өйрәнәләр һәм ныгыталар.
График модельләрне эшчәнлектә куллану яхшы нәтиҗә бирә. Алар кечкенәләрнең сөйләмен, уйлау сәләтен үстерергә, төрле характер сыйфат билгеләрен ачыкларга, күзалларга, дөньяны танып белергә ярдәм итә. Менә мондый схематик картиналар балаларга әкиятләр уйлап чыгару өчен аеруча кызыклы.

Алар дөрес, эзлекле һәм матур итеп сөйләргә өйрәтүдән тыш, балаларның фантазиясен баетырга да булыша.
Бала, шушы схематик картиналарга карап, үзе уйлап чыгарган әкиятен сөйли. Мәсәлән: яшәгән ди бер бай. Бер көнне ул юл буйлап чыгып киткән. Бара – бара бер малай очраган. Алар үзара танышканнар, юлларын бергә дәвам иткәннәр. Малайлар урманга килеп җиткәннәр. Анда аларга куян баласы очраган. Алар бергәләп качыш уйнаганнар, җиләк ашаганнар. Ә көн кичкә авышкач, кабат очрашырга сүз куешып, өйләренә таралышканнар.
Балалар дидактик уеннарны да бик яраталар. Аларның сыйфат, фигыльләрне өйрәнгәндә, сүзләрне бер – берсенә бәйләүне үзләштергәндә дә ярдәме зур. Мәсәлән “Кайсы нәрсәнеке?” дид. уенын алыйк. Балалар теләсә кайсы хайванның башына койрыкны өстәп куялар һәм бу атның койрыгы, бүренең койрыгы дип әйтәләр.
Эшчәнлекләрдә шулай ук балаларны халык авыз иҗаты, халкыбызның тормышы, көнкүреше, тарихы, милли бизәкләре, йолалары белән таныштыру да бик мөһим. Ләкин бу эшне күбрәк күңел ачу кичәләрендә, эшчәнлекләрдән соң буш вакытларда алып бару хәерлерәк, чөнки эшчәнлекләргә бирелгән вакыт болай да тыгыз.
Эшчәнлекләрдә генә барысына да өлгереп булмый. Буш вакытларда балалар белән бергәләп уеннар уйнау татар телен, сөйләм телен үстерүгә зур этәргеч ясый. Әгәр дә уен барышында рус һәм татар балалары бергәләп татарча аралашсалар һәм уенны татар баласы алып барса яки анда актив катнашса, уен тагын да отышлы була. Чөнки телне белмәүче бала татарча сөйләшүче иптәшен аңларга, сүзләрне истә калдырырга тырыша. “Кибетче”, “Табибта” кебек сюжетлы уеннарны сабыйлар аеруча яратып уйный, алар бер үк вакытта алган белемнәрен дә ныгыталар.
Тәрбиячегә үз эшенең нәтиҗәләрен күрсәтү өчен, һәр квартал саен әти-әниләр белән күрешеп тору кирәк. Алар өчен махсус эшчәнлекләр бирү, төрле һөнәрләре, эш алымнары белән таныштыру, семинар – практикумнар уздыру киләчәктә дә белем – тәрбия бирүне оештыруда, балаларны мәктәпкә әзерләүдә зур әһәмияткә ия. Тәрбиячеләр арасында ныклы элемтә урнаштыру да татар телен өйрәтүгә зур этәргеч бирә. Гомумән, тәрбияче үзенең эшен, балалар, әти-әниләр, тәрбиячеләр белән дә иҗади алып барса гына, ул сабыйларга татар телен өйрәтүдә уңай нәтиҗәләргә ирешәчәк. Бу татар теленә өйрәтүнең уңай ягы.
Кызганычка каршы балаларны татар теленә өйрәтү җанлана башласа да дәүләткүләм, массакүләм кызыксыну булмагач, бу эш сүрелә башлады. Тәрбияче үз эшен никадәр тырышып, яратып, иҗади эшләсә дә балаларның татар телен белү дәрәҗәсе без көткән нәтиҗәләр бирми. Моның сәбәпләре күп. Баланың әти-әнисе үзенең татар милләтеннән булуына карамастан, ана телен бөтенләй белми, яисә аз белә. Иң төп сәбәп, минемчә, гаиләдә әти-әнинең бала белән туган телдә сөйләшмәве. Гаиләдә әти-әниләр (өлкәннәр) бала туган көненнән башлап, аның белән туган телдә сөйләшсә, шөгыльләнсә, 3 – 5 яшьләрдә сабый телнең грамматик ягын һәм аваз культурасын үзләштерә, җитәрлек сүзлек байлыгын туплый, аны баета бара. Шунысы да ачык, үз туган телен яхшы белгән бала рус телен дә җиңел үзләштерә.
Икенче сәбәп, хәзерге вакытта катнаш һәм ирексездән күчеп кайткан гаиләләрнең саны елдан ел арта бара.
Мәсәлән безнең балалар бакчасының уртанчылар төркеменә йөрүче балалар арасында 10% бала катнаш гаиләдән, зурлар төркеменә йөрүче балалар арасында 15% бала катнаш гаиләдән, ә мәктәпкә әзерлек төркеменә йөрүче балалар арасында 20% бала катнаш һәм ирексездән күчеп кайткан гаиләдән тора. Өстәп шуны әйтәсем килә, татар төркеменә йөрүче татар милләтеннән булган балалар да бер-берсе белән рус телендә аралашалар.
Шуннан чыгып әйтәсе килгән фикерем шул: бала белән эшчәнлекләрдә, индивидуаль эш алып барганда гына зур уңышларга ирешеп булмый. Татар милләтеннән булган гаиләләрдә – өлкәннәр бала белән күбрәк ана телендә аралашсалар иде. Барыбыз да: әти-әниләр, тәрбиячеләр бергә тыгыз эшләгәндә генә балаларны татар теленә өйрәтү тиешле сыйфатка ия булыр дип ышанам.